Uf esten gestent sich nit me
Uf esten gestent sich nit me
vogellin als e·
owe das sint leide mere·
der zvngen svngen wedellich
also tet ǒch ich
ob mich trost dv́ seldenbere·
so das si mir bi tugentlichen were·
Min swerú werú gar da hin
rotes mvndelin ich bin
dir also gevere·

Ir eren meren kan si wol·
sist tugenden vol
ich sol nach ir hulden ringen·
IR lieblich gruͤssen mer dan zwir·
seht die wurden mir
von ir· wol mv̊s ir gelingen·
valsches ein dv́ reine ist·
gar ob allen dingen·
ich sig ich nig ir vf den fůs·
dur ir werden grůs ich můs
dichten vnd singen·

Das mir von dir so tǒgenlich
kv́ssen wer ein himelrich
liep nv tv̊ din ere·
vnd twinge bringe dich dar zv̊·
min liep es ist nicht ze frů
nu tv̊· das min leit verkere·
was frvmt dich ob ich stirbe von der sêre·
nu ende wende disen pin·
kv́nigin min la sin
ich wurde licht ze here·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse